በመጪው መኸር ከ345 ሚሊዮን ኩንታል በላይ ምርት ለማምረት ዝግጅት እየተደረገ ነው
በመጪው የመኸር ወቅት ከ345 ሚሊዮን ኩንታል በላይ የምግብ ሰብል ለማምረት ዝግጅት እየተደረገ መሆኑን የእርሻና ተፈጥሮ ሃብት ሚኒስቴር ገለጸ፡፡በሚኒስቴሩ የህዝብ ግንኙነት ቢሮ ምክትል ሀላፊ አቶ ዳንኤል ደንታሞ  እንደገለጹት በመኽር አዝመራው ከ12 ነጥብ 75 ሚሊዮን ሄክር በላይ መሬት በአርሶ አደሮች ታርሶ በዘር ለመሸፈን እየተሰራ ነው።በእርሻ ሥራውም የተለያዩ የግብርና ቴክኖሎጂ አማራጮችን በመጠቀም 345 ሚሊዮን 68 ሽህ ኩንታል ምርት ለማግኘት መታቀዱን ነው የገለጹት።ለእቅዱ ስኬትም ለ324 የዞንና የወረዳ የግብርና ባለሙያዎች በኩታ ገጠም ሰብል አመራረት፣ በገበያ መር ሰብል ልማትና በኖራ አጠቃቀም ዙሪያ ስልጠና መሰጠቱን ተናግረዋል።አሁን ላይ ከ3 ሚሊዮን 426 ሽህ ሄክታር በላይ መሬት 1ኛ እርሻ የታረሰ መሆኑን የገለጹት አቶ ዳንኤል ለመኸር እርሻ አገልግሎት የሚውል ከ15 ነጥብ 4 ሚሊዮን በላይ የምርጥ ዘርና የአፈር ማዳበሪያ ግብዓት ለማቅረብ እቅድ ተይዞ እየተሰራ መሆኑንም አስታውቀዋል፡፡በዚህም የአፈር ማዳበሪያ ለማቅረብ ከተያዘው ከ13 ነጥብ 7 ሚሊዮን ኩንታል በላይ እቅድ ውስጥ ከ11 ሚሊዮን ኩንታል በላይ የሚሆነው ተገዝቶ ወደብ ላይ ደርሷል፡፡ እስካሁንም 4 ሚሊዮን 492 ሽህ ኩንታል የአፈር ማዳበሪያ ወደሃገር ውስጥ ተጓጉዞ ለተጠቃሚ አርሶ አደሮች እየተሰራጨ መሆኑን ገልጸዋል፡፡በተመሰከረለት የምርጥ ዘር አቅርቦት በኩልም የክልሎችን ፍላጎት መሰረት በማድረግ በእቅድ ከተያዘው ከ1 ነጥብ 7 ሚሊዮን ኩንታል ውስጥ እስካሁን በክልልና በፌዴራል ዘር አባዥዎች ከ1 ሚሊዮን 225 ሽህ ኩንታል በላይ መቅረቡን አስረድተዋል፡፡በዝናብ ወቅት በጎርፍ የሚሄድ ውሀን በማቀብ ለበልግ ሰብሎች ዕድገትም ሆነ ለመኸር እርሻ የማሳ ዝግጅት የሚሆን እርጥበት በማሳ ውስጥ የማቆየት ስራ ትኩረት ተሰጥቶት መሰራት እንደሚኖርበት አቶ ዳንኤል አሳስበዋል(ኢዜአ)፡፡   